b'\n_START_ARTICLE_\nAntstolis\n_START_PARAGRAPH_\nAntstolis (teismo antstolis, anks\xc4\x8diau\xc2\xa0\xe2\x80\x93 teismo vykdytojas)\xc2\xa0\xe2\x80\x93 fizinis asmuo, turintis \xc4\xafgaliojimus vykdyti teismo sprendimus, kitus vykdomuosius dokumentus. Gali b\xc5\xabti valstyb\xc4\x97s tarnautojas arba privatus asmuo.\n_START_SECTION_\nTapimas antstoliu\n_START_PARAGRAPH_\nLietuvoje antstolis yra valstyb\xc4\x97s \xc4\xafgaliotas asmuo, kuriam valstyb\xc4\x97 suteikia vykdom\xc5\xb3j\xc5\xb3 dokument\xc5\xb3 vykdymo, faktini\xc5\xb3 aplinkybi\xc5\xb3 konstatavimo, dokument\xc5\xb3 perdavimo ir kitas \xc4\xafstatym\xc5\xb3 nustatytas funkcijas. Antstolis gali teikti Antstoli\xc5\xb3 \xc4\xafstatyme numatytas paslaugas, jeigu tai netrukdo jam atlikti antstolio funkcij\xc5\xb3, LR antstoli\xc5\xb3 \xc4\xafst. (toliau\xc2\xa0\xe2\x80\x93 LR A\xc4\xae) 2 str. 1 d. Antstolis, vykdydamas \xc4\xafstatyme numatyt\xc4\x85 veikl\xc4\x85, negali eiti kit\xc5\xb3 mokam\xc5\xb3 pareig\xc5\xb3 \xc4\xafmon\xc4\x97se, \xc4\xafstaigose ir organizacijose ar dirbti kito darbo, i\xc5\xa1skyrus darb\xc4\x85 antstoli\xc5\xb3 savivaldos institucijose ir mokslin\xc4\x99, k\xc5\xabrybin\xc4\x99 ar pedagogin\xc4\x99 veikl\xc4\x85, taip pat negali b\xc5\xabti renkamas (skiriamas) \xc4\xafmon\xc4\x97s, kurios veikla yra susijusi su skol\xc5\xb3 i\xc5\xa1ie\xc5\xa1kojimu, turto saugojimu, turto vertinimu, teisin\xc4\x97mis konsultacijomis, tarpininkavimo paslaug\xc5\xb3 teikimu, valdymo organ\xc5\xb3 nariu (LR A\xc4\xae 10 str.)._NEWLINE_Antstolius skiria ir atleid\xc5\xbeia LR teisingumo ministras. Jis nustato antstoli\xc5\xb3 skai\xc4\x8di\xc5\xb3 ir priskiria antstoliams veiklos teritorijas. Antstolio vietai u\xc5\xbeimti ir antstolio veiklai vykdyti organizuojamas vie\xc5\xa1as konkursas. J\xc4\xaf skelbia LR teisingumo ministerija. Antstoli\xc5\xb3 vie\xc5\xa1\xc4\x85 konkurs\xc4\x85 sudaro kvalifikacinis antstolio egzaminas ir pretendent\xc5\xb3 privalum\xc5\xb3 vertinimas. Antstolio kvalifikacinio egzamino program\xc4\x85 tvirtina LR teisingumo ministras (LR A\xc4\xae 6 str. 1-2 d.). Antstoli\xc5\xb3 savivald\xc4\x85 \xc4\xafgyvendina Lietuvos antstoli\xc5\xb3 r\xc5\xabmai (LR A\xc4\xae X skyrius \xe2\x80\x9eAntstoli\xc5\xb3 savivalda\xe2\x80\x9c).\n_START_SECTION_\nReikalavimai\n_START_PARAGRAPH_\nAntstoliu Lietuvoje gali b\xc5\xabti skiriamas nepriekai\xc5\xa1tingos reputacijos Lietuvos Respublikos pilietis, turintis auk\xc5\xa1t\xc4\x85j\xc4\xaf teisin\xc4\xaf universitetin\xc4\xaf i\xc5\xa1silavinim\xc4\x85 (vienpakop\xc4\xaf ar bakalauro), ne ma\xc5\xbeiau kaip dvejus metus buv\xc4\x99s antstolio pad\xc4\x97j\xc4\x97ju ir laim\xc4\x97j\xc4\x99s vie\xc5\xa1\xc4\x85 konkurs\xc4\x85 arba ne ma\xc5\xbeiau kaip penkerius metus dirb\xc4\x99s teisin\xc4\xaf darb\xc4\x85 ar antstoliu ir laim\xc4\x97j\xc4\x99s vie\xc5\xa1\xc4\x85 konkurs\xc4\x85. Socialini\xc5\xb3 moksl\xc5\xb3 teis\xc4\x97s krypties daktaras, habilituotas daktaras arba ne ma\xc5\xbeiau kaip 5 metus antstoliu buv\xc4\x99s asmuo, jei nuo jo atleidimo i\xc5\xa1 antstoli\xc5\xb3 pra\xc4\x97jo ne daugiau kaip 3 metai, laim\xc4\x97j\xc4\x99s vie\xc5\xa1\xc4\x85 konkurs\xc4\x85, gali b\xc5\xabti skiriamas antstoliu be egzamin\xc5\xb3 (LR A\xc4\xae 4 str.).\n_START_SECTION_\nTeis\xc4\x97 vykdyti antstolio veikl\xc4\x85\n_START_PARAGRAPH_\nTeis\xc4\x99 vykdyti antstolio veikl\xc4\x85 turi vie\xc5\xa1\xc4\x85 konkurs\xc4\x85 laim\xc4\x97j\xc4\x99 asmenys, apdrausti profesin\xc4\x97s civilin\xc4\x97s atsakomyb\xc4\x97s privalomuoju draudimu, teisingumo ministro \xc4\xafsakymu paskirti antstoliais ir prisiek\xc4\x99. Teis\xc4\x99 vykdyti antstolio veikl\xc4\x85 \xc4\xafgij\xc4\x99 asmenys deklaruoja savo ir \xc5\xa1eimos nari\xc5\xb3 turt\xc4\x85. Antstoli\xc5\xb3 vie\xc5\xa1\xc4\x85 konkurs\xc4\x85 laim\xc4\x97j\xc4\x99s asmuo ne v\xc4\x97liau kaip per 3 m\xc4\x97nesius nuo antstoli\xc5\xb3 vie\xc5\xa1o konkurso rezultat\xc5\xb3 patvirtinimo dienos privalo \xc4\xafkurti antstolio kontor\xc4\x85, atitinkan\xc4\x8di\xc4\x85 nustatytus reikalavimus, arba sudaryti jungtin\xc4\x97s veiklos sutart\xc4\xaf d\xc4\x97l darbo antstoli\xc5\xb3 kontoroje, Lietuvos antstoli\xc5\xb3 r\xc5\xabmams sumok\xc4\x97ti nustatyt\xc4\x85 privalomojo civilin\xc4\x97s atsakomyb\xc4\x97s draudimo \xc4\xafmok\xc4\x85 ir pateikti Teisingumo ministerijai tai patvirtinan\xc4\x8dius dokumentus. Antstoli\xc5\xb3 vie\xc5\xa1\xc4\x85 konkurs\xc4\x85 laim\xc4\x97j\xc4\x99s asmuo, \xc4\xafvykd\xc4\x99s \xc5\xa1ias s\xc4\x85lygas, ne v\xc4\x97liau kaip per 10 dien\xc5\xb3 nuo dokument\xc5\xb3, patvirtinan\xc4\x8di\xc5\xb3 \xc5\xa1i\xc5\xb3 s\xc4\x85lyg\xc5\xb3 \xc4\xafvykdym\xc4\x85, pateikimo teisingumo ministro \xc4\xafsakymu skiriamas antstoliu. Antstoliu paskirtas asmuo, prisiek\xc4\x99s nustatyta tvarka, \xc4\xafra\xc5\xa1omas \xc4\xaf Lietuvos antstoli\xc5\xb3 s\xc4\x85ra\xc5\xa1\xc4\x85, jam i\xc5\xa1duodamas liudijimas, patvirtinantis teis\xc4\x99 vykdyti antstolio veikl\xc4\x85, ir antstolio pa\xc5\xbeym\xc4\x97jimas bei \xc5\xbeenklas._NEWLINE_Lietuvos antstoli\xc5\xb3 s\xc4\x85ra\xc5\xa1\xc4\x85 sudaro ir tvarko Teisingumo ministerija. Teisingumo ministras Lietuvos antstoli\xc5\xb3 s\xc4\x85ra\xc5\xa1\xc4\x85 skelbia \xe2\x80\x9eValstyb\xc4\x97s \xc5\xbeiniose\xe2\x80\x9c. Teisingumo ministro \xc4\xafsakymas d\xc4\x97l asmens skyrimo antstoliu ar atsisakymas skirti antstoliu Administracini\xc5\xb3 byl\xc5\xb3 teisenos \xc4\xafstatymo nustatyta tvarka gali b\xc5\xabti skund\xc5\xbeiamas teismui. Antstoli\xc5\xb3 asmens bylos saugomos Teisingumo ministerijoje (LR A\xc4\xae 8 str.)._NEWLINE_Lietuvoje taip pat veikia antstolio pad\xc4\x97j\xc4\x97jai.\n_START_SECTION_\nAtsakomyb\xc4\x97\n_START_PARAGRAPH_\nAntstolis u\xc5\xbe savo paties ir savo darbuotoj\xc5\xb3 padaryt\xc4\x85 \xc5\xbeal\xc4\x85 atsako \xc4\xafstatym\xc5\xb3 nustatyta tvarka. \xc5\xbdal\xc4\x85 turi atlyginti ir asmuo, kurio, kaip antstolio, \xc4\xafgaliojimai pasibaig\xc4\x99. U\xc5\xbe \xc4\xafstatym\xc5\xb3 ar kit\xc5\xb3 teis\xc4\x97s akt\xc5\xb3 pa\xc5\xbeeidimus, padarytus atliekant antstolio funkcijas, u\xc5\xbe kurias taikoma baud\xc5\xbeiamoji ar administracin\xc4\x97 atsakomyb\xc4\x97, antstolis atsako kaip valstyb\xc4\x97s pareig\xc5\xabnas (LR A\xc4\xae 16 str. 1-2 d.)._NEWLINE_Antstolio profesin\xc4\x97 civilin\xc4\x97 atsakomyb\xc4\x97 u\xc5\xbe fiziniams ar juridiniams asmenims padaryt\xc4\x85 \xc5\xbeal\xc4\x85 atliekant antstolio funkcijas, vir\xc5\xa1ijan\xc4\x8di\xc4\x85 1000 lit\xc5\xb3, draud\xc5\xbeiama privalomuoju draudimu (LR A\xc4\xae 17 str.).\n_START_SECTION_\nDrausmin\xc4\x97 atsakomyb\xc4\x97\n_START_PARAGRAPH_\nU\xc5\xbe Antstoli\xc5\xb3 \xc4\xafstatymo, Sprendim\xc5\xb3 vykdymo instrukcijos, Antstoli\xc5\xb3 profesin\xc4\x97s etikos kodekso, kit\xc5\xb3 teis\xc4\x97s akt\xc5\xb3, reglamentuojan\xc4\x8di\xc5\xb3 antstoli\xc5\xb3 neprocesin\xc4\x99 veikl\xc4\x85, vykdymo i\xc5\xa1laid\xc5\xb3 i\xc5\xa1ie\xc5\xa1kojimo tvarkos, nesusijusios su vykdymo i\xc5\xa1laid\xc5\xb3 dyd\xc5\xbeio apskai\xc4\x8diavimu, pa\xc5\xbeeidimus arba jei teismo sprendime konstatuoti imperatyvi\xc5\xb3j\xc5\xb3 procesin\xc4\x97s teis\xc4\x97s norm\xc5\xb3 pa\xc5\xbeeidimai, antstoliui (antstolio pad\xc4\x97j\xc4\x97jui) gali b\xc5\xabti taikoma \xc5\xa1iame \xc4\xaestatyme nustatyta drausmin\xc4\x97 atsakomyb\xc4\x97 (LR A\xc4\xae 13 str. 1 d.)._NEWLINE_I\xc5\xa1kelti antstoliui drausm\xc4\x97s byl\xc4\x85 gali teisingumo ministras arba Lietuvos antstoli\xc5\xb3 r\xc5\xabm\xc5\xb3 prezidiumas. Drausm\xc4\x97s byl\xc4\x85 antstolio pad\xc4\x97j\xc4\x97jui gali i\xc5\xa1kelti teisingumo ministras arba Lietuvos antstoli\xc5\xb3 r\xc5\xabm\xc5\xb3 prezidiumas savo iniciatyva arba antstolio, su kuriuo antstolio pad\xc4\x97j\xc4\x97jas yra sudar\xc4\x99s darbo sutart\xc4\xaf, teikimu. Drausm\xc4\x97s byla antstoliui (antstolio pad\xc4\x97j\xc4\x97jui) turi b\xc5\xabti i\xc5\xa1kelta ne v\xc4\x97liau kaip per tris m\xc4\x97nesius nuo pa\xc5\xbeeidimo paai\xc5\xa1k\xc4\x97jimo dienos. \xc4\xae \xc5\xa1\xc4\xaf laik\xc4\x85 ne\xc4\xafskaitomas laikas, kai antstolis (antstolio pad\xc4\x97j\xc4\x97jas) sirgo ar atostogavo (LR A\xc4\xae 13 str. 2 d.).\n_START_SECTION_\nNyderlandai\n_START_PARAGRAPH_\nNyderlanduose veikia 2001\xc2\xa0m. liepos 15 d. Teismo antstoli\xc5\xb3 \xc4\xafstatymas. Visi anstoliai priklauso Karali\xc5\xa1kajai profesinei teismo antstoli\xc5\xb3 organizacijai (Koninklijke Beroepsorganisatie van Gerechtsdeurwaarders oder KBvG) obligat angeschlossen. Der Verband ist mit der Aufgabe betraut, gute berufliche Praktiken innerhalb der Berufsgruppe zu f\xc3\xb6rdern.\n_START_SECTION_\nVokietija\n_START_PARAGRAPH_\nVokietijoje teismo antstolis (vok. Gerichtsvollzieher ) yra justicijos tarnautojas. Gauna alg\xc4\x85 i\xc5\xa1 valstyb\xc4\x97s, jam taikoma valstyb\xc4\x97s tarnybos teis\xc4\x97.'